b'\n_START_ARTICLE_\nKeskuskeitti\xc3\xb6talo\n_START_PARAGRAPH_\nKeskuskeitti\xc3\xb6talo on nimitys asuinkerrostalolle, jossa on keskuskeitti\xc3\xb6. Keskuskeitti\xc3\xb6taloja rakennettiin useissa Euroopan maissa 1900\xe2\x80\x931930-luvuilla. Talojen ensimm\xc3\xa4isess\xc3\xa4 kerroksessa tai kellarissa oli keitti\xc3\xb6, jossa palkattu henkil\xc3\xb6kunta valmisti ruoan niille talon asukkaille, jotka halusivat sit\xc3\xa4 tilata. Ruoka toimitettiin perille ruokahissill\xc3\xa4. Sill\xc3\xa4 my\xc3\xb6s palautettiin k\xc3\xa4ytetyt astiat keitti\xc3\xb6\xc3\xb6n. Asunnoissa ei v\xc3\xa4ltt\xc3\xa4m\xc3\xa4tt\xc3\xa4 ollut omia keitti\xc3\xb6it\xc3\xa4 lainkaan, tai niiss\xc3\xa4 saattoi olla vain pieni keittokomero. Keskuskeitti\xc3\xb6n yhteydess\xc3\xa4 oli usein my\xc3\xb6s ruokasali, jossa ulkopuolisetkin saattoivat k\xc3\xa4yd\xc3\xa4 sy\xc3\xb6m\xc3\xa4ss\xc3\xa4.\n_START_SECTION_\nKansainv\xc3\xa4linen ilmi\xc3\xb6\n_START_PARAGRAPH_\nKeskuskeitti\xc3\xb6taloja rakennettiin 1900-luvun alkukymmenin\xc3\xa4 ainakin Tanskaan, Ruotsiin, Saksaan, It\xc3\xa4valtaan, Sveitsiin, Isoon-Britanniaan ja Suomeen. Ensimm\xc3\xa4inen valmistui K\xc3\xb6\xc3\xb6penhaminaan vuosina 1903\xe2\x80\x931905. Suomen ensimm\xc3\xa4inen keskuskeitti\xc3\xb6talo, Asunto-osakeyhti\xc3\xb6 P\xc3\xa4iv\xc3\xb6l\xc3\xa4 Turussa, valmistui vuonna 1910. Kaikkiaan Suomeen rakennettiin v\xc3\xa4hint\xc3\xa4\xc3\xa4n kolmisenkymment\xc3\xa4 keskuskeitti\xc3\xb6taloa, valtaosa niist\xc3\xa4 Helsinkiin ja lukuisia Turkuun. Helsingiss\xc3\xa4 keskuskeitti\xc3\xb6talot sijoittuivat uudelle T\xc3\xb6\xc3\xb6l\xc3\xb6n alueelle, Turussa p\xc3\xa4\xc3\xa4osin Puolalanm\xc3\xa4elle.\n_START_SECTION_\nKeskiluokan ja porvariston moderni koti\n_START_PARAGRAPH_\nKeskuskeitti\xc3\xb6talot olivat k\xc3\xa4yt\xc3\xa4nn\xc3\xb6ss\xc3\xa4 erityisesti ylemm\xc3\xa4n luokan sek\xc3\xa4 porvariston ja keskiluokan koteja. Yksi niiden usein mainittu asukasryhm\xc3\xa4 olivat ty\xc3\xb6ss\xc3\xa4 k\xc3\xa4yv\xc3\xa4t, koulutetut naiset. Esimerkiksi virkamiesperheille talot tarjosivat modernin vaihtoehdon kaupunkiasumiseen tilanteessa, jossa perheell\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 en\xc3\xa4\xc3\xa4 ollut varaa palkata palvelijoita ja pit\xc3\xa4\xc3\xa4 asunnossaan palvelijanhuonetta. Keskuskeitti\xc3\xb6n avulla ajateltiin voitavan pit\xc3\xa4\xc3\xa4 yll\xc3\xa4 porvarillista el\xc3\xa4m\xc3\xa4ntapaa pienemmill\xc3\xa4 kuluilla.\n_START_SECTION_\nKeskuskeitti\xc3\xb6iden loppu\n_START_PARAGRAPH_\nKeskuskeitti\xc3\xb6talojen kukoistuskautta Suomessa oli maailmansotien v\xc3\xa4linen aika. Suuri osa taloista luopui keskuskeitti\xc3\xb6st\xc3\xa4 toisen maailmansodan aikaan, osa jo muutaman vuoden kokeilun j\xc3\xa4lkeen. Suomen ylivoimaisesti pisimp\xc3\xa4\xc3\xa4n toiminut kerrostalon keskuskeitti\xc3\xb6 lopetti toimintansa Turussa vuonna 2010.\n_START_SECTION_\nEnnen ja j\xc3\xa4lkeen\n_START_PARAGRAPH_\nKeskuskeitti\xc3\xb6talon edelt\xc3\xa4jin\xc3\xa4 voi pit\xc3\xa4\xc3\xa4 asuntohotelleja, joita rakennettiin Yhdysvalloissa, etenkin New Yorkissa, 1890-luvulla. Niiden pidemm\xc3\xa4lle viety seuraaja puolestaan olivat kollektiivitalot, joissa asukkaat jakoivat kesken\xc3\xa4\xc3\xa4n muitakin tiloja ja palveluja kuin ruoan valmistukseen liittyv\xc3\xa4t. Talosta saattoi l\xc3\xb6yty\xc3\xa4 mm. lastentarha, siivooja, pesula ja ravintola. Kollektiivitaloajattelu kukoisti erityisesti Ruotsissa 1930-luvulla.'